ཨ་ལགས་རིན་ཆེན་རྣམ་རྒྱལ།རེ་བའི་ཆ་ནས་ངས་དོན་ཚན་གསུམ་བཤད།རེ་བ་དང་པོ་ནི།ངས་འདིར་མཚོ་སྔོན་ཞིང་ཆེན་ནང་བསྟན་མཐུན་ཚོགས་ཀྱི་ཚབ་བྱས་ནས།བོད་བརྒྱུད་ནང་བསྟན་གྱི་གྲྭ་བཙུན་ཡོངས་ཀྱིས་གཟེངས་བསྟོད་ཐོབ་པའི་དགོན་པ་དང་གྲྭ་བཙུན་ལ་སློབ་སྦྱོང་ཡག་པོ་བྱེད་པ་དང་།ཀྲུང་དབྱང་དང་ཞིང་ཆེན་ཏང་ཨུའི་བླང་བྱ་ལྟར།ཆོས་ལུགས་དེ་ཀྲུང་གོ་རང་གི་ཁྱད་ཆོས་ལྡན་པའི་ཕྱོགས་སུ་འཕེལ་རྒྱས་སུ་འགྲོ་བ་རྒྱུན་འཁྱོངས་དང་།རྒྱལ་གཅེས་ཆོས་གཅེས་ཀྱི་དར་ཆ་མཐོན་པོར་བསྒྲེངས་ཏེ།ནང་བསྟན་དགོན་སྡེར་དོ་དམ་ཡག་པོ་བྱེད་པ་དང་།གྲྭ་བ་དང་བཙུན་མ།དེ་མིན་དད་ལྡན་མང་ཚོགས་ཚང་མར་སྣེ་འདྲེན་ཡག་པོ་བྱས་ནས་སྔར་ལས་མང་བའི་འཆམ་མཐུན་དགོན་སྡེ་དང་།སྔར་ལས་མང་བའི་ཕུལ་བྱུང་གྲྭ་བཙུན་ཡོང་ཐུབ་རྒྱུར་བརྩོན་ལེན་བྱ་དགོས།རེ་བ་གཉིས་པ།རིམ་པ་སོ་སོའི་ནང་བསྟན་མཐུན་ཚོགས་ཀྱིས་ཕྱོགས་ཡོངས་ལ་རྒྱ་ཁྱབ་ཏུ་འབྲེལ་བ་བྱེད་པའི་ནུས་པ་འདོན་དགོས་ལ།རེབ་འདིའི་ཚོགས་ཆེན་གྱི་དགོངས་དོན་དེ་ནང་བསྟན་དགོན་སྡེ་སོ་སོའི་ནང་དྲིལ་སྒྲོག་བྱེད་དགོས།གྲྭ་བཙུན་རྣམས་རྩ་འཛུགས་བྱས་ཏེ་ཚོགས་ཆེན་གྱི་དགོངས་དོན་ནན་གྱིས་སློབ་སྦྱོང་དང་།པུའུ་ཀྲང་མགོན་པོ་བཀྲ་ཤིས་ཀྱི་གསུངས་བཤད་གལ་ཆེན་གྱི་དགོངས་དོན་ལག་བསྟར་དངོས་འབེབ་ཡོང་བར་འབད་བརྩོན་བྱ་དགོས།གྲྭ་བ་དང་བཙུན་མ་རྣམས་རྒྱལ་གཅེས་ཆོས་གཅེས་ཀྱི་མ་དཔེ་དང་།བསླབ་བརྩོན་ཁྲིམས་སྲུང་གི་མ་དཔེ།མི་རིགས་མཐུན་སྒྲིལ་གྱི་མ་དཔེ།སྤྱི་ཚོགས་ཞབས་ཞུ་ཡི་མ་དཔེ་བཅས་སུ་འགྱུར་བར་བརྩོན་ལེན་བྱས་ནས།མཚོ་སྔོན་གྱི་མི་རིགས་མཐུན་སྒྲིལ་ཡར་བརྩོན་བྱ་བར་རང་ནུས་ཅི་ལྕོགས་སྒོས་ནུས་པ་འདོན་དགོས།རེ་བ་གསུམ་པ།སང་ཕྱིན་ཆད་ཀྱང་འདི་དང་འདི་ལྟ་བུའི་གཟེངས་བསྟོད་ཚོགས་ཆེན་མང་དུ་འཚོག་ནས།ཉམས་མྱོང་ཕྱོགས་བསྡོམས་དང་།དཔེ་བཟང་ལེགས་སྤེལ།སྔོན་ཐོན་གཟེངས་བསྟོད།འཆམ་མཐུན་ཡར་སྐུལ་བཅས་ཡོང་བར་འབད་པ་དང་།དེ་བཞིན་བོད་བརྒྱུད་ནང་བསྟན་པའི་སྡེ་ནས་སྔོན་ཐོན་དཔེ་ལེགས་ཅན་ལྷག་ཏུ་མང་པོ་འབྱུང་བར་སྐུལ་མ་བཏང་སྟེ།ཞིང་ཆེན་ཡོངས་ཀྱི་མི་དམངས་དང་མཉམ་དུ།འབྱོར་ཕྱུག་དང་།དཔལ་ཡོན།འཆམ་མཐུན།མཛེས་སྡུག་ལྡན་པའི་མཚོ་སྔོན་གསར་བ་འཛུགས་སྐྲུན་བྱེད་པར་བྱས་རྗེས་སྔར་ལས་མང་པོ་འཇོག་ཐུབ་པའི་རེ་བ་དང་སྨོན་ལམ་ཞུ།